Loys, par la grace de Dieu, roy de France, savoir faisons à tous présens et advenir, comme incontinant après que noz chers et bien amez les gens d’eglise, nobles, officiers, bourgeois, manans et habitans de nostre ville et comté d’Aucerre ont sceu le trepas de feu nostre frère cousin Charles, en son vivant duc de Bourgoigne, ils se soient concluz et délibérez d’eulx reduire, mettre et tenir en nostre obeyssance comme noz bons, vrais et loyaulx subjetz; et en ce démonstrant par effect aient fait pleine et entière ouverture de ladite ville à nostre amé et féal conseiller et maistre d’hostel Jehan Rappine, et aient fait en ses mains les seremens de fidelité en tels cas acoustumez, nous, qui avons tousjours cogneu par vraie experience la bonne loiauté et grande affection qu’ils ont tousjours eu à nous et à la couronne de France, ainsi que présentement l’ont démontré par effect, désirans par ce et pour autres grans, justes et raisonnables considéracions à ce nous mouvans, les entretenir, garder et préserver de toutes molestacions, ausditz gens d’église, nobles officiers, bourgeois, manans et habitans de nostre dicte ville et conté d’Auxerre, de quelque estat, qualité ou condition qu’ils soient, en général et à chacun d’eulx en particulier, avons de nostre certaine science, propre mouvement, grace espécial, pleine puissance et autorité roial aboly, quicté, remis et pardonné, et par la teneur de ces présentes abolissons, quictons, remettons et pardonnons tous les cas, crimes, offenses et déliz quelx qu’ilz soient, qu’ilz et chacun d’eulx pevent avoir faiz, commis et perpétrez à l’encontre de nous, la couronne de France, nostre autorité, majesté roial, soit en ayant adhéré avec feu nostre frère et cousin le duc de Bourgongne et autres noz adversaires, rebelles et désobéyssans subgetz, en guerre ouverte ou autrement, durant les divisions et différences passées, en ayant proféré paroles deshonnestes, prins, pillé, rençonné ou autrement, en quelconque forme et manière que lesdiz cas soient advenuz, sans ce qu’ils soit jamais besoing les exprimer en jugement, ne dehors, ne en faire autre plus ample spécificacion ou déclaracion; ensemble toutes peines, amendes et offenses corporelles criminelles et civiles, en quoy pour occasion desdiz cas, ilz et chacun d’eulx pourroient estre encouruz envers nous à justice; et les avons restituez et restituons en leurs bonnes fames et renommées, et à tous leurs biens meubles estant en nature de chose, et héritages quelxconques quelque part qu’ilz soient situez et assis en nostredit royaume; et sur ce imposons silence perpétuel à nostre procureur présent et advenir, et à tous autres nonobstant quelxconques dons que en avons faiz, déclarations de confiscacions, appeaulx, procès, bannissemens, sentences, décretz, condemnacions, vendicions et autres choses qui pourroient avoir esté faictes au contraire. Lesquelx ensemble toutes choses qui pourroient avoir esté ou estre ensuivies à ceste cause nous avons cassées, révoquées et adnullées, révoquons, cassons et adnullons et mettons du tout au néant, tout ainsi que se oncques n’en avoit esté ou estoit aucune chose faicte au contraire. Et de nostre plus ample et habondant grace tous et chacun les prévilèges coustume, usages, libertez, franchises, exempcions, donnez et octroiez ausdiz gens d’église, officiers, nobles, manans et habitans de nostre dicte ville et conté d’Aucerre, tant en général que en particulier par nos progéniteurs roy de France et contes dudit Auxerre, avec le previlège de la gauge (jauge) estant audit lieu d’Auxerre et des quatre maistres jurez d’icelle avons louez, ratiffiez, confirmez et approuvez, louons, ratiffions et confermons et approuvons; voulons et nous plaist qu’ilz en joissent entièrement, plainement et paisiblement, sans aucun débat, contredit ou empeschement. Si donnons en mandement, etc.... Et pour ce que de ces présentes les gens d’église, officiers, nobles, bourgeois, manans et habitans de ladicte ville et conté d’Auxerre ou aucun d’iceulx pourroient avoir à besoigner en plusieurs et divers lieux, nous voulons que au vidimus d’icelles fait soubz scel roial, foy soit adjoustée comme à ce présent original. Et afin que ce soit chose ferme et estable à tousjours nous avons fait mectre nostre scel. Donné à Selomme en Vendosmois au mois de janvier, l’an de grace M. CCCC. LXXVI, et de nostre règne le seiziesme. Par le roy, le comte de Merle maréchal de France, les sires du Lude gouverneur du Daulphiné, du Bouchage, Philebert, Boutillat, trésorier et autres présens. Signé: de Chaumont. Lecta publicata et regratiata pro gaudendo privilegiis, franchisiis et libertatibus in hujusmodi litteris contentis quatinus in antea recte et juste gavisum est. Actum in parlamento, decima die marcii anno M° CCCC° LXXVIto. Signé: Brunat.